Predkladacia správa

	Na základe záverov zasadnutia Európskej rady v Essene v decembri 1994, s cieľom odstrániť rozdielne preferenčné pravidlá v rôznych dohodách, ktoré vytvárali bariéru v obchodovaní, sa pristúpilo k zjednocovaniu pravidiel pôvodu. Dňom 1. januára 1997 sa zaviedli rovnaké preferenčné pravidlá vyplývajúce z dohôd o voľnom obchode alebo z podobných dohôd navzájom medzi členskými krajinami EÚ, krajinami EZVO, krajinami Stredoeurópskej dohody o voľnom obchode a pobaltskými krajinami. Tým sa vytvorili podmienky na zavedenie pan - európskej kumulácie pôvodu tovaru, ktorá bola od 1. januára 1999 rozšírená aj na priemyselné výrobky z Turecka.

	Aby bola zabezpečená podmienka adaptabilnosti preferenčných pravidiel pôvodu  ekonomickým požiadavkám oblasti voľného obchodu, v ktorej sa uplatňujú, bolo s platnosťou od       1. januára 1999  nevyhnutné pristúpiť k  zmenám v rámci všetkých dohôd. Z dôvodu nedostatku niektorých surovín v európskej zóne sa prijali úpravy v prílohe II protokolov, ktoré začali platiť súčasne vo všetkých dohodách od 1. januára 2000. Ďalšie zmeny v preferenčných pravidlách pôvodu, ktoré sa začali uplatňovať od 1. 1. 2001 sa týkali nedostatočného opracovania alebo spracovania, predĺženia čiastočnej výnimky zo zákazu vrátenia cla alebo oslobodenia od cla na použité nepôvodné materiály v  režime aktívny zušľachťovací styk, osobitného oprávnenia udeľovaného colnými orgánmi nahradiť fyzické delenie zásob pôvodných a nepôvodných materiálov delením účtovným, ako aj zavedenia automatického prispôsobovania prepočtu limitov na národnú menu v závislosti od zmien kurzu.

	V rámci Európskej dohody o pridružení medzi Európskymi spoločenstvami a ich členskými štátmi na jednej strane a Slovenskou republikou na strane druhej upravuje oblasť pravidiel pôvodu Protokol č. 4 týkajúci sa definície pojmu „pôvodné výrobky“ a metód administratívnej spolupráce, ktorý bol viackrát menený z dôvodu zabezpečenia jednotnosti s ostatnými dohodami o voľnom obchode alebo podobnými dohodami v rámci európskej zóny, čím sa dosiahla kompatibilita s ostatnými európskymi dohodami. V dôsledku viacerých čiastkových zmien sa na úrovni expertov Európskych spoločenstiev a Slovenskej republiky rozhodlo, že z hľadiska zlepšenia zrozumiteľnosti a prehľadnosti  pre užívateľov, ako aj pre colné orgány,  bude vhodné vydať úplné znenie protokolu. 

Predkladaný materiál je teda úplným znením Protokolu č. 4 týkajúcim sa definície pojmu „pôvodné výrobky“ a metód administratívnej spolupráce a v porovnaní s protokolom v súčasnosti platným sa líši len zapracovanými zmenami vyplývajúcimi z rozsiahlej revízie  Harmonizovaného systému opisu a číselného označovania tovaru, ktorá nadobudla platnosť  1. 1. 2002. Pri tejto revízii bol zohľadnený dosiahnutý technický pokrok a riešili sa aj problémy, ktoré sa vyskytovali pri praktickej aplikácii Harmonizovaného systému, najmä v súvislosti s nomenklatúrnym zatrieďovaním tovaru do príslušných položiek. V konečnom dôsledku revízia Harmonizovaného systému predstavuje spájanie, resp. rozdeľovanie niektorých položiek Harmonizovaného systému, vrátane zmien ich obsahu (názvu), čo sa dotklo prílohy I, II a V protokolu. Zmeny v Harmonizovanom systéme mali za následok technické zmeny pravidiel opracovania,  ktoré sa prejavili v prílohe II protokolu.

	Podľa článku 1 návrhu rozhodnutia Asociačnej rady medzi Európskymi spoločenstvami a ich členskými štátmi na jednej strane a Slovenskou republikou na druhej strane,  sa  existujúci protokol nahrádza textom, ktorý tvorí prílohu tohto rozhodnutia. Tento nový text bol prerokovaný a na expertnej úrovni odsúhlasený tak členskými krajinami Európskych spoločenstiev, ako aj krajinami pridruženými k Európskej únii. 

	Schválenie protokolu nebude mať finančný, ekonomický, environmentálny vplyv, ani vplyv na zamestnanosť.

	Protokol č. 4 Európskej dohody o pridružení je podľa vnútroštátneho právneho poriadku SR prezidentskou medzinárodnou zmluvou podľa článku 7 ods. 4 Ústavy SR, a preto si vyžaduje súhlas Národnej rady Slovenskej republiky a súčasne je aj medzinárodnou zmluvou, ktorá má prednosť pred zákonmi podľa článku 7 ods. 5 Ústavy SR.

	Navrhovaná zmluvná úprava je v súlade so všeobecne záväznými zásadami medzinárodného práva a so záväzkami vyplývajúcimi z iných platných dohôd.